《送方丰之秀才归福唐》
宋代·吕本中

我居江东，惟信之州。子来自南，而与我游。问其所友，一时之秀。

其兄韫德，亦既有就。子学既立，子志甚远。何以终之，止在不倦。

贫贱勿厌，自然无闷。富贵勿羡，害德之本。彼古之人，能圣与仁。

我胡不能，叹其绝尘。今子归矣，岁亦有秋。何以告子，惟圣之求。

水流有源，木生有根。惟源与根，入德之门。求圣根源，惟正之守。

正之不守，弃师背友。丝毫之伪，勿萌于心。无有内外，亦无浅深。

由此则圣，舍此则病。是以君子，所守先正。于以赠别，亦以自警。

为别后思，且以三省。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。